唐公兄惠顧海上既行輒有詩奉送
作者：李之儀
朝代：宋

paragraphs: 憶昨扁舟下京口，六月江頭浪如吼。
一笑還尋浮玉叟，山半飛雲似招手。
月明上船縈宿酒，倒摘沈星疑犯斗。
夜深歸夢徹東吳，覺來落月穿疏牖。
山僧流連强終日，黄昏歸鳥凌風疾。
玉骨蕭森病枕餘，一語才交復相失。
先生高節如古人，薄宦淹回行路塵。
海城寄食不自給，暫喜持盃同探春。
春風花草來踆踆，微紅淡綠意旋新。
相從白髮情未壓，底事促別聲悲辛。
淮陵欲到嗟無因，想見蔓草縈龍鱗。
浦光亭南拍隄水，冉冉落日低孤墳。
到時春色應已遲，滿樹黄鸝初囀時。
憑將一曲原頭淚，爲洒南墳松樹枝。